Petro Kua Yesu | Yesu Si Himi Ngɛ Zugba a Nɔ\nKANE NGƐ Amharic Arabic Armenian Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik English Estonian Ewe Fijian French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Isoko Japanese Jula Kazakh Kikaonde Kikongo Kikuyu Kiluba Kinyarwanda Kirghiz Kiribati Kirundi Kisonge Kongo Korean Lingala Luganda Luo Macedonian Malagasy Maltese Mauritian Creole Maya Moore Myanmar Norwegian Oromo Ossetian Otetela Pangasinan Papiamento (Curaçao) Persian Polish Portuguese Quechua (Cuzco) Romanian Russian Samoan Sango Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spania Sranantongo Swahili Swahili (Congo) Swedish Tagalog Tahitian Tajiki Tatar Thai Tigrinya Tshiluba Turkish Turkmen Tuvaluan Twi Tzotzil Ukrainian Uruund Uzbek Vietnamese Wallisian Waray-Waray\nPetro Kua Yesu Ngɛ Kayafa We ɔ Mi\nMATEO 26:69-75 MARKO 14:66-72 LUKA 22:54-62 YOHANE 18:15-18, 25-27\nBenɛ a ya nu Yesu ngɛ Getsemane abɔɔ ɔ mi ɔ, gbeye pue Yesu bɔfo ɔmɛ a nɔ nɛ a tu fo kɛ je e he. Se a ti ni enyɔ lɛɛ a kpale a se. Mɛ ji Petro, kɛ “kaselɔ kpa” ko nɛ atsinyɛ jemi ko be he kaa lɛ ji bɔfo Yohane. (Yohane 18:15; 19:35; 21:24) Eko ɔ, a nyɛɛ Yesu se ngɛ ni ɔmɛ a kpɛti benɛ a kɛ lɛ yaa Ana we ɔ mi ɔ. Benɛ Ana ha nɛ a kɛ Yesu yaa ha Osɔfo Nɔkɔtɔma Pe Kulaa Kayafa a, Petro kɛ Yohane nyɛɛ a se ngɛ tsitsaa. A ngɛ hlae nɛ a maa le nɔ́ nɛ a maa pee a Nyɔmtsɛ ɔ, se a ngɛ gbeye yee kaa a maa nu mɛ.\nSe akɛnɛ Kayafa le Yohane he je ɔ, a ngmɛ lɛ blɔ nɛ e sɛ Kayafa we ɔ mi. A ngmɛ́ Petro blɔ nɛ e sɛ we ɔ mi hluu kɛ ya si benɛ Yohane je kpo, nɛ e kɛ yiheyo ko nɛ e ngɛ agbo ɔ nya bue ɔ ya tu munyu loko a ngmɛ lɛ blɔ.\nJamɛ a gbɔkuɛ ɔ, fĩɛ ngɛ yee wawɛɛ, lɔ ɔ he ɔ, nihi nɛ a ngɛ kpo ɔ nɔ ɔ slɛ la, nɛ a daa si ngɛ la a hlue. Kɛkɛ nɛ Petro hu ya piɛɛ a he nɛ e kɛ mɛ ngɛ la a hlue, konɛ “e kɛ hyɛ bɔ nɛ” a maa kojo Yesu ha. (Mateo 26:58) Benɛ la a ngɛ tsoe nɛ lejɛ ɔ pee heii ɔ, yiheyo ɔ nɛ bli agbo ɔ ha Petro ɔ yo lɛ. E bi Petro ke: “Tse mo hu jamɛ a nyumu ɔ kaselɔ ji mo?” (Yohane 18:17) Ngɛ anɔkuale mi ɔ, pi yiheyo ɔ pɛ nɛ e yo kaa Petro piɛɛ Yesu kaseli ɔmɛ a he. Ni komɛ hu yo lɛ, nɛ a bi lɛ he munyu.​​—Mateo 26:69, 71-73; Marko 14:70.\nEnɛ ɔ ha nɛ Petro mi mi fu wawɛɛ. E bɔ mɔde kaa e maa laa e he. Lɔ ɔ he ɔ, e ya hla he ko ngɛ agbo ɔ nya, nɛ a ya hi si ngɛ lejɛ ɔ. Petro kpale de ke e li Yesu, nɛ e de po ke: “I li nɔ́ nɛ nyɛ ngɛ dee nɛ ɔ; nɛ i nui sisi tete.” (Marko 14:67, 68) E ba su he ko po nɛ Petro bɔni ‘gbiɛmi,’ nɛ e bɔni ‘kita kami.’ Petro pee jã kɛ tsɔɔ kaa nɔ́ nɛ e ngɛ dee ɔ ji anɔkuale, nɛ ke e hia kaa e ka kita kɛ ma nɔ mi po ɔ, e maa pee jã konɛ nɔ́ nɛ maa ba a, nɛ ba.​​—Mateo 26:74.\nJamɛ a be ɔ mi tsuo ɔ, a ngɛ Yesu kojoe ngɛ Kayafa mɔ ɔ nɔ ngɛ ablanaa ko nɛ e hɛ mi tsɔɔ kpo ɔ nɔ ɔ nɔ. Enɛ ɔ he ɔ, Petro kɛ nihi nɛ a ngɛ kpo ɔ nɔ ɔ ma nyɛ maa na nihi nɛ a ya ngɛ odase yee kɛ ngɛ Yesu sie ɔ.\nNɔ́ nɛ Petro de ɔ be nyɛe maa pee anɔkuale ejakaa e munyu tutui tsɔɔ kaa Galilea no ji lɛ. Jehanɛ ɔ se hu ɔ, Malko, osɔfo nɔkɔtɔma pe kulaa a nyɔguɛ ɔ nɛ Petro po e tue ɔ weku no ko ngɛ ni ɔmɛ a kpɛti. Lɔ ɔ he ɔ, e bi Petro ke: “Anɛ i nɛ o kɛ lɛ ngɛ abɔɔ ɔ mi lo?” Benɛ Petro kpale je e nya si etɛne kaa e li Yesu ɔ, amlɔ nɔuu nɛ kungwɔ kpa nɔ kaa bɔ nɛ Yesu de lɛ ɔ.​​—Yohane 13:38; 18:26, 27.\nJamɛ a be ɔ mi ɔ, e maa pee kaa Yesu plɛ e he ngɛ hiɔwe ablanaa a nɔ, nɛ e ya hyɛ kpo ɔ nɔ. Benɛ Nyɔmtsɛ ɔ plɛ e he ɔ, e kɛ Petro a hɛ mi ya kpe! Enɛ ɔ ha nɛ Petro hao wawɛɛ! E kai nɔ́ nɛ Yesu de lɛ benɛ a ngɛ hiɔwe tsu ɔ mi ɔ. Benɛ Petro na kaa e kua e Nyɔmtsɛ ɔ, mo susu bɔ nɛ e maa dɔ lɛ wawɛɛ ha a he nɛ o hyɛ! Petro kɛ aywilɛho je kpo ngɛ we ɔ mi nɛ e ya fo ya wawɛɛ.​​—Luka 22:61, 62.\nKɛ ba lɛ kɛɛ nɛ Petro nɛ e fĩa kaa e be kpalee ngɛ Yesu se ɔ kua e Nyɔmtsɛ ɔ? Moo hyɛ kaa a ngɛ lakpa odasehi yee kɛ ngɛ Yesu sie, nɛ a ngɛ Yesu pee kaa bɔ nɛ a peeɔ julɔ ɔ. Be mi nɛ e sa kaa Petro ko pee kã, nɛ e ko fa e Nyɔmtsɛ ɔ he ɔ, e kua Nɔ nɛ e le kaa e “ngɛ neneene wami munyu ɔ.”​​—Yohane 6:68.\nAywilɛho sane nɛ ba Petro nɔ ɔ tsɔɔ wɔ kaa, nɔ ko nane ma nyɛ maa pi si ngɛ Mawu jami mi, se ke e dla we e he kɛ to, nɛ e kɛ ka kpe tlukaa a, e ma nyɛ maa nɔ si. E sa nɛ Mawu we bi tsuo nɛ a kase nɔ́ ko kɛ je nɔ́ nɛ ba Petro nɔ ɔ mi!\nMɛni blɔ nɔ nɛ Petro kɛ Yohane a gu kɛ ya su Kayafa we ɔ mi?\nBenɛ Petro kɛ Yohane ya sɛ Kayafa we ɔ mi ɔ, mɛni lɛ ngɛ nɔ yae?\nMɛni nɛ kita nɛ Petro kã, kɛ gbiɛmi nɛ e gbiɛ ɔ tsɔɔ?\nMɛni wa ma nyɛ maa kase ngɛ nɔ́ nɛ ba Petro nɔ ɔ mi?